Første gang Ingeborg Berthea Thuen begynte på skole var i 1906.

106- åringen er mest glad for at hun nå er lovet gratis skole-skyss. Forrige gang hun begynte i 1. klasse, i 1903, måtte hun gå én time hver vei.

Dette er noe av det som skjer i det herrens år 1897:

Den fantastiske oppfinneren Thomas Alva Edison patenterer cinematografen, gullrushet til Klondyke tar av, verdens første bilforretning åpner i London, kong Leopold II blir konge av Belgia – og Ingeborg Bertea Thuen blir født den 22. mai.

Rart

Datasystemene til Os kommune tar ikke hensyn til hvilket århundre innbyggerne er født i. Derfor ønskes Ingeborg velkommen til skolestart sammen med sine sambygdinger som er født i 1997, skriver Bergensavisen.

"Innskriving til 1. klasse ved Os skule skuleåret 2003/2004", står det i brevet som dumpet ned i postkassen hennes på sykehjemmet Luranetunet i går.

Det synes Ingeborg er rart.

Ingeborg Berthea Thuen har skolesekken klar.

– Jeg begynte på skolen i 1903, enda jeg ikke var fylt seks år. Huff, det var langt å gå. En time hver vei, husker jeg. Og så var det syskole etterpå. Vi sydde våre egne kjoler, forteller den uvanlig åndsfriske 106-åringen til avisen.

Foreldrene kan velge klassekamerater

I tillegg kan hennes foreldre (som naturlig nok ikke har lest brevet) skrive opp navnene på ett eller to barn Ingeborg har lyst til å gå i klasse med.

– Jeg kan jo allerede lese, så jeg burde kanskje hoppe over et par klasser, fleiper Ingeborg til Bergensavisen.

– Mor lærte meg bokstaver allerede før jeg begynte på skolen. Hun var flink til å lese, mor.

Kommunen har bedt Ingeborg om å møte opp i gymnastikksalen på Os skule den 6. februar klokken 0900. Og 106-åringen er klar:

– Jeg hører litt skjevt, men ser bra med briller. Og jeg kunne alltid leksene mine. Når andre satt fast, spurte læreren meg, avslutter Ingeborg.